text: Kampdag: Vil tale ligestilling med flygtninge-kvinder
  07 marts 2016 kl. 21.36
  Tirsdag er det Kvindernes Internationale Kampdag. Den vil Karina Lorentzen, tidligere folketingsmedlem fra SF, bruge til at lære flygtningekvinder om ligestilling. 
  Sammen med sin parti-kollega, Lis Ravn Ebbesen, vil Karina Lorentzen besøge et asylcenter i Sydjylland. Hun vil sætte fokus på, at kampen for ligestilling er en sag for alle kvinder – uanset baggrund.
  -Vi danske kvinder må stå sammen med kvinder i minoritetsmiljøer om at bekæmpe et forstokket kvindesyn, siger Karina Lorentzen i en pressemeddelelse .
  - Vores sejre på ligestillingsområdet er ikke kommet på én gang, men har været et resultat af modige kvinders sammenhold og stædighed gennem årene. Jeg vil gerne vise, at det nytter at kræve sin ret – og det kan lade sig gøre, men også at ligestillingskampen er et anliggende for os alle, siger Karina Lorentzen.
  Karina Lorentzen vil have en gave med til alle kvinder på asylcentret – og en seddel på arabisk om kvindernes kamp.
  Pressen er ikke inviteret til arrangementet for at beskytte kvinderne. Derfor er det heller ikke oplyst, hvilket asylcenter SF’erne besøger.
  